กระทรวงวัฒนธรรม เตรียมนำต้นฉบับจดหมายเหตุและหนังสือที่ระลึกเนื่องในงานพระราชพิธีบรมราชาภิเษก พ.ศ.2562 ที่จัดทำขึ้นในนามรัฐบาลขึ้นทูลเกล้าฯ
กระทรวงวัฒนธรรม เตรียมนำต้นฉบับจดหมายเหตุและหนังสือที่ระลึกเนื่องในงานพระราชพิธีบรมราชาภิเษก พ.ศ.2562 ที่จัดทำขึ้นในนามรัฐบาลขึ้นทูลเกล้าฯนายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ที่ประชุมคณะอนุกรรมการจัดทำหนังสือที่ระลึกและจดหมายเหตุเนื่องในพระราชพิธีบรมราชาภิเษก พ.ศ.2562 ได้รับทราบความคืบหน้าการจัดทำหนังสือที่ระลึกและจดหมายเหตุงานพระราชพิธีบรมราชาภิเษก จำนวน 12 รายการ อาทิ จดหมายเหตุฉบับหลัก จดหมายเหตุฉบับรอง  สมุดภาพฉบับสื่อมวลชน ฉบับวีดิทัศน์ รวมถึงหนังสือที่ระลึกต่างๆ  อาทิ พระราชพิธีบรมราชาภิเษก ฉบับภาษาไทยและภาษาอังกฤษ ชุมชนต่างชาติ ใต้ร่มพระบรมโพธิสมภาร ประมวลบทความ พระราชพิธีบรมราชาภิเษกในเอกสารต่างประเทศ ประมวลเอกสารพระราชพิธีบรมราชาภิเษกแล้วเสร็จไปแล้วกว่าร้อยละ 90 ยังเหลืออีก 1 รายการคือหนังสือพระราชพิธีเสด็จพระราชดำเนินโดยขบวนพยุหยาตราทางชลมารคที่กองทัพเรือเป็นเจ้าภาพคืบหน้าไปกว่าร้อยละ 75 อยู่ระหว่างการรวบรวมภาพถ่ายและการประมวลเนื้อหาของผู้ทรงคุณวุฒิด้านต่างๆรัฐมนตรีว่าการกระทรวงวัฒนธรรม กล่าวว่า  หลังจากการประชุมครั้งนี้หน่วยงานที่รับผิดชอบแต่ละด้านจะสรุปผลการดำเนินงานให้คณะอนุกรรมการฯได้รับทราบอีกครั้งจะมีการประชุมอีกครั้งช่วงปลายเดือนเมษายนจนถึงต้นเดือนพฤษภาคมเพื่อจะให้เสร็จทันก่อนพระราชพิธีฉัตรมงคลถือเป็นการเสร็จสิ้นการดำเนินงานของคณะอนุกรรมการในนามรัฐบาล จากนั้นจะนำต้นฉบับของแต่ละเล่มขึ้นกราบบังคมทูลเพื่อทรงมีพระบรมราชวินิจฉัยก่อนที่จะดำเนินการจัดพิมพ์ตามจำนวนที่กำหนดไว้ พร้อมกันนี้ที่ประชุมได้เสนอว่า ในระหว่างการจัดทำต้นฉบับ ยังสามารถนำภาพพระราชกรณียกิจการเสด็จพระราชดำเนินในโอกาสสำคัญของพระบาทสมเด็จพระเจ้าอยู่หัวและประมวลภาพพระราชพิธีสำคัญ อาทิ พระราชสวนสนามพิธีถวายสัตย์ปฏิญาณของทหาร - ตำรวจ เนื่องในพระราชพิธีบรมราชาภิเษก พ.ศ. 2562 และวันกองทัพไทย ซึ่งถือเป็นการสวนสนามครั้งยิ่งใหญ่ครั้งแรกในรัชสมัย รวมถึงงานมหรสพสมโภช และงานที่จัดขึ้นเพื่อเฉลิมพระเกียรติที่รัฐบาลจัดถวายโดยจะนำประมวลเพิ่มเติมไว้ในจดหมายเหตุหลัก และสมุดภาพจดหมายเหตุฉบับรองด้วย